Чирпан (община)
Община Чирпан се намира в Южна България и е една от съставните общини на Област Стара Загора.

География

Географско положение, граници, големина 
Общината е разположена в югозападната част на Област Стара Загора. С площта си от 522,87 km2 заема 4-то място сред 11-те общините на областта, което съставлява 10,14% от територията на областта. Границите ѝ са следните:
 на запад и северозапад – община Братя Даскалови;
 на североизток и изток – община Стара Загора;
 на юг – община Димитровград, Област Хасково;
 на югозапад – община Първомай, Област Пловдив.

Природни ресурси

Релеф 
Релефът на общината е слабо хълмист и ниско планински. Територията ѝ попада в пределите на Горнотракийската низина и части от Чирпанските възвишения.

Северните части на община Чирпан се заемат от южните разклонения на Чирпанските възвишения. На около 3 km северозападно от село Средно градище, на границата с община Братя Даскалови се издига най-високата им точка – връх Китката 850,4 m, която е и най-високата точка на общината.

Около 2/3 от територията на общината, в средната и южната ѝ част се простира Горнотракийската низина, която в тази част си е слабо хълмиста и е с надморска височина от 130 до 230 m. В нея, южно от село Златна ливада, на границата с община Димитровград, в коритото на река Марица се намира най-ниската ѝ точка – 107 m н.в.

Води 
По южната граница на общината, на протежение около 12 km протича част от средното течение на река Марица. През нея протичат изцяло (Текирска река и Старата река) или частично (Меричлерска река и Мартинка) четири по-големи леви притока на Марица:
 – Текирска река (33 km). Тя извира под името Малката река на 479 m н.в. и на около 2,8 km северно от село Средно градище. Тече в южна посока, като пресича Чирпанските възвишения в дълбока долина. След село Спасово навлиза в Горнотракийската низина, като тук долината ѝ е плитка и с малък надлъжен наклон. 2 km преди устието си навлиза в община Първомай и се влива отляво в река Марица на 116 m н.в., на 600 m южно от село Добри дол, община Първомай. Площта на водосборния ѝ басейн е 96 km2, което представлява 0,18% от водосборния басейн на Марица.
 – Старата река (44 km). Тя извира под името Малък Юрт на 556 m н.в., в югозападното подножие на връх Калето (647 m) в Чирпанските възвишения, на 2,2 km западно от село Стоян-Заимово, община Чирпан. До село Спасово тече в южна посока, след това на югоизток до село Гита под името Селска река и отново на юг до устието си. Долината ѝ, с изключение на най-горното течение е плитка и с малък надлъжен наклон. 1 km преди устието си навлиза в община Димитровград и се влива отляво в река Марица на 104 m н.в., на 800 m южно от село Великан, община Първомай, община Димитровград. Площта на водосборния и басейн е 156 km2, което представлява 0,29% от водосборния басейн на Марица.
 – Меричлерска река протича през общината с горното си течение. Тя води началото си от извора Кюнта на 199 m н.в., разположен на 700 m източно от село Свобода. Тече в югоизточна посока през хълмистата част на Горнотракийската низина в плитка долина с малък надлъжен наклон и на около 4 km след село Гита навлиза в община Димитровград.
 – Мартинка (Голяма река). Реката извира на 403 m н.в. под името Винаровска река от Чирпанските възвишения, на 2,7 km северозападно от село Винарово. Тече в югоизточна посока в хълмистата част на Горнотракийската низина в плитка долина. На 2 km южно от село Малко Тръново напуска пределите на община Чирпан, след което отново се завръща на нейната територия, минава през село Димитриево и на 2 km югоизточно от него навлиза в община Димитровград.

Население 
Численост на населението според преброяванията през годините:

Етнически състав 
Численост и дял на етническите групи според преброяването на населението през 2011 г., по населени места (подредени по численост на населението):

Населени места 
Общината има 20 населени места с общо население от 18 137 жители към 7 септември 2021 г.

Административно-териториални промени 
 през 1886 г. – заличено е с. Насаплии без административен акт поради изселване;
 Указ № 462/обн. 21.12.1906 г. – преименува с. Карапча на с. Бедняково;
 – преименува с. Курт бунар на с. Винарово;
 – преименува с. Икизлери на с. Воловарево;
 – преименува с. Чакърларе на с. Димитриево;
 – преименува с. Чифлик махле на с. Държава;
 – преименува с. Кара Терзилери на с. Западно Шивачево;
 – преименува с. Енище на с. Зетьово;
 – преименува с. Алтън чаир на с. Златна ливада;
 – преименува с. Ишиврен (Ешеврен) на с. Изворово;
 – преименува с. Чанлии на с. Малко Тръново;
 – преименува с. Конопчии на с. Могилово;
 – преименува с. Тюркмешлии на с. Рупките;
 – преименува с. Али Пашиново на с. Свобода;
 – преименува с. Мурсалково на с. Спасово;
 – преименува с. Евджилери на с. Средно градище;
 – преименува с. Кьойматлии (Кайматлии, Койматлии) на с. Ценево;
 – преименува с. Дели бинлери на с. Яздач;
 МЗ № 2820/обн.14.08.1934 г. – преименува с. Бедняково на с. Стоян-Заимово;
 – преименува с. Западно Шивачево на с. Малко Шивачево;
 МЗ № 3352/обн. 28.12.1940 г. – признава н.м. Осларко (от с. Самуилово за отделно населено място – с. Осларка;
 Указ № 949/обн. 08.12.1949 г. – преименува с. Малко Шивачево на с. Гита;
 Указ № 47/обн. 09.02.1951 г. – преименува с. Куза на с. Целина;
 през 1956 г. – осъвременено е името на с. Ценево на с. Ценово без административен акт;
 Указ № 960/обн. 4 януари 1966 г. – осъвременява името на с. Воловарево на с. Воловарово;
 Указ № 1/обн.18 януари 2013 г. – отделя с. Яворово и неговото землище от община Чирпан и го присъединява към община Стара Загора.

Транспорт 
През общината преминават два участъка от Железопътната мрежа на България с обща дължина 29,1 km.
 През средата на общината, от запад на изток, на протежение от 23,8 km – участък от трасето на жп линията Пловдив – Стара Загора – Бургас;
 В крайната югоизточна част на общината, през село Димитриево, на протежение от 5,3 km – участък от трасето на жп линията Русе – Горна Оряховица – Стара Загора – Димитровград – Подкова.

През общината преминават частично 7 пътя от Републиканската пътна мрежа на България с обща дължина 111,7 km:
 участък от 23,9 km от автомагистрала Тракия (от km 171 до km 194,9);
 участък от 10,5 km от автомагистрала Марица (от km 9,5 до km 20,0);
 участък от 29,4 km от Републикански път II-66 (от km 81,4 до km 110,8);
 последният участък от 18,4 km от Републикански път III-608 (от km 45,3 до km 63,7);
 началният участък от 17,8 km от Републикански път III-663 (от km 0 до km 17,8);
 началният участък от 7,7 km от Републикански път III-664 (от km 0 до km 7,7);
 последният участък от 4 km от Републикански път III-807 (от km 7,8 до km 11,8).

Топографска карта

Източници

Външни препратки 

  

Чирпан